Boeing 737 MAX 10 komin úr verksmiðjunni . Starfsmenn fyrirtækisins voru þeir einu sem voru viðstaddir frumsýninguna . Mynd / Boeing . Fyrsta eintakinu af Boeing 737 MAX 10 - þotunni var ýtt úr verksmiðju félagsins í Renton í Washington-ríki á föstudag . Þetta er lengsta þotan í 737 - línunni og átti að verða krúnudjásnið í MAX-flotanum , og ein af þeim sem ráðamenn Icelandair höfðu lýst áhuga á . Venjulega þegar ný þota er frumsýnd er það gert með viðhöfn að viðstöddum stjórnmálamönnum og fjölmiðlum en að þessu sinni var eingöngu starfsmönnum Boeing boðið að fylgjast með . Fyrirtækið glímir enda við verstu krísu í eitthundrað ára sögu sinni með allar MAX 8 og MAX 9 - þotur í flugbanni eftir tvö mannskæð flugslys . Það ríkir því óvissa um hvenær MAX 10 - þotan fær að fljúga . Boeing segist þó stefna á fyrsta flug á næsta ári , að loknum ítarlegum prófunum á öllum kerfum vélarinnar og hreyflum á jörðu niðri . Flugvélaframleiðandinn segir nýju MAX 10 - þotuna bjóða upp á lægsta verð á sæti á hvern floginn kílómetra af öllum þotum með einum gangi á milli sætaraða . Hún er 4,3 metrum lengri en MAX 8 og 1,65 metrum lengri en MAX 9 og mun geta tekið allt að 230 farþega , þrjátíu fleiri en MAX 8 og tíu fleiri en MAX 9 . Boeing segist hafa fengið 550 pantanir í MAX 10 - þotuna frá tuttugu flugfélögum . Icelandair keypti á sínum tíma sextán Boeing 737 MAX , þar af níu MAX 8 og sjö MAX 9 . Ákvörðun um smíði MAX 10 hafði þá ekki verið tekin en ráðamenn Icelandair sögðust fyrir tveimur árum líta á hana sem áhugavert útspil , sem þeir myndu fylgjast náið með við ákvörðun um næstu flugvélakaup , eins og fram kom í þessari frétt Stöðvar 2 vorið 2017 : Ráðamenn Icelandair skoða nú hvort arftaki Boeing 757 - þotunnar sé fundinn , sem framtíðarvél félagsins á lengri flugleiðum .